הוועדה המיוחדת למאבק בנגעי הסמים והאלכוהול, כנסת 20, פרוטוקול מספר 123, 2018-07-09 10:00

תמר זנדברג: קודם כל, בוקר טוב לכולם.

תמר זנדברג: ברוכות וברוכים הבאים.

תמר זנדברג: אני מתכבדת לפתוח את וועדת ישיבת הסמים והאלכוהול של הכנסת.

תמר זנדברג: הנושא לבקשת חבר הכנסת יהודה גליק, הגבלת מכירת מוצרי טבק מגיל 21 ומעלה.

תמר זנדברג: רציתי להמתין לחבר הכנסת גליק כדי לפתוח, אבל אנחנו נמתין והוא יצטרף.

תמר זנדברג: קודם כל, אני רוצה לומר, ותודה לחבר הכנסת מיקי רוזנטל שהצטרף אלינו, שהצעת החוק הזו, אני מחזירה אותנו לדיוני תקציב 2017-2018, אי שם לפני מספר חודשים, כשהעבירו עוד תקציב זמן רב לפני המועד, לפני סוף השנה.

תמר זנדברג: חבר הכנסת יהודה גליק שהוא חבר קואליציה, עשה מה שמידי פעם חברי כנסת עושים כשהם עוד מנסים להשיג משהו לטובת הציבור, ובאמת חבר הכנסת גליק הוא אחד מהם, לא במקרה ולא בפעם הראשונה.

תמר זנדברג: הוא אמר: יש דבר שמאוד חשוב לי, וזה מניעת עישון.

תמר זנדברג: לכן את תמיכתי בתקציב, אני רוצה להתנות במעבר החוק הזה.

תמר זנדברג: הגבלת מכירת טבק מגיל 21.

תמר זנדברג: זה מה שהוא ביקש בלילה.

תמר זנדברג: הייתה התייעצות קדחתנית עם נציגי משרד המשפטים, הבריאות וכולי.

תמר זנדברג: אגב, משרד הבריאות הסכים למיטב ידיעתי.

תמר זנדברג: משרד המשפטים חשש בגלל כל מיני סיבות, שאולי יעלו כאן, לדעתי בין היתר בגלל צה"ל וכולי.

תמר זנדברג: אז חבר הכנסת יהודה גליק התפשר.

תמר זנדברג: במקום הצעת החוק הזו שהבטיחו לו להעביר אותה לבחינה, התפשר על הצעת חוק אחרת.

תמר זנדברג: הגבלת פרסום.

תמר זנדברג: יחד עם חבר הכנסת איתן כבל, יחד איתי ויחד איתך ועוד רשימה של חברי כנסת שחתומים.

תמר זנדברג: טוב ויפה, הבטיחו לו והחוק אכן עבר בקריאה טרומית זמן קצר לאחר מכן.

תמר זנדברג: הנה חבר הכנסת יהודה גליק.

תמר זנדברג: אני שעה פה מדברת בשבחך ומספרת על כל השתלשלות העניינים.

תמר זנדברג: ברוך הבא חבר הכנסת יהודה גליק.

תמר זנדברג: אני מצטרפת לברכות שהפסקת את שביתת הרעב.

תמר זנדברג: כמה פעמים יצא לי להגיד לך במהלך 25 הימים האלה שאנחנו זקוקים לך במלוא כוחותיך ונצל אותם.

תמר זנדברג: אני מאוד שמחה שכך עשית, ואני חושבת - - -

יהודה גליק: אתמול הממשלה דאגה להזכיר לי שזקוקים לי.

תמר זנדברג: זהו, אז בדיוק על זה אנחנו מדברים.

תמר זנדברג: אני חושבת שאתה באמת תרמת הרבה מאוד לעניין הזה.

תמר זנדברג: אני בדיוק מספרת איך בליל התקציב שעבר, התקציב האחרון, אתה בעצם ביקשת ותבעת את החוק הזה, הגבלת טבק מגיל 21.

תמר זנדברג: אחרי שהיה איזה סירוב שאולי נשמע על זה כאן, אתה הסכמת להתפשר על חוק אחר, שהיה הגבלת הפרסום.

תמר זנדברג: הוא עבר קריאה טרומית, ובאמת הכל היה נראה מבטיח והתקדם בוועדת הכלכלה מול לחצים מאוד לא פשוטים ודיונים ארוכים עם הרבה פשרות גם, יש לומר.

תמר זנדברג: היה חשוב להתקדם מאוד מהר, וגם החוק אושר לקריאה ראשונה בוועדת הכלכלה, אלא שאז נכנס נוהל באמת נפסד, ונוהג לא ברור.

תמר זנדברג: אני אומרת לנו, אפילו כחברה אופוזיציה וגם קואליציה, שמשום מה הכנסת כבר לא סוברנית לחוקק.

תמר זנדברג: תהליך החקיקה מופרע על ידי חזרות חוזרות ונשנות לוועדת השרים לחקיקה, שצריכה בשם הממשלה לתת את עמדתה בכל שלב ושלב ובעצם כמו שראינו אתמול, לתקוע מקל מאוד רציני בגלגלי ההתקדמות של החוק הכל כך חשוב הזה.

תמר זנדברג: אז אני הייתי חייבת לומר את זה כדי לתת את הקונטקסט של הדברים.

תמר זנדברג: אני יודעת שגם חבר הכנסת מיקי רוזנטל הגיע לפה כדי לומר על זה משהו.

תמר זנדברג: אז בואו ניתן לחבר הכנסת יהודה גליק לפתוח את הדיון, ואז מיקי רוזנטל ואז נפתח.

תמר זנדברג: בסדר?

תמר זנדברג: בבקשה.

יהודה גליק: אני מוכרח להתחבר למה שסיימת.

יהודה גליק: אתמול באמת ראינו דוגמה הכי זועקת למה שקורה פה.

יהודה גליק: הרי וועדת הכלכלה קיימה דיון.

יהודה גליק: כל מי שרצה לדבר יכול היה לדבר.

יהודה גליק: הדיון היה גלוי וידוע, חשוף לחלוטין, עם פרוטוקול, עם זה שנושאים מסוימים בכוונה, כיוון שהם במחלוקת, אמרנו שנדון עליהם.

יהודה גליק: פתאום לנגד זה יש - - -

מיקי רוזנטל: ובתמיכת משרד הבריאות.

יהודה גליק: ובתמיכת משרד הבריאות לחלוטין.

יהודה גליק: ואז יש איזו וועדה שיושבת לה, זוג בסטיונרים שיש להם את הבסטה שלהם, אין שקיפות, אין פרוטוקולים.

יהודה גליק: אתה לא יכול לדעת, צריך לחטט משמועה לשמועה מה קרה.

יהודה גליק: מתחילים דיון מחדש עם נושא שבכלל לא נידון בשום מקום, והם מחליטים.

יהודה גליק: מי עומדים שם?

יהודה גליק: שני אנשים שכל הזמן, יום ולילה מטיפים לנו שצריך להפריד את הרשויות, והרשות המחוקקת חודרת יותר מידי לרשות – הרשות השופטת מפריעה לרשות המחוקקת.

יהודה גליק: הרשות המבצעת פשוט מסרסת.

יהודה גליק: אין שום טעם.

יהודה גליק: אפשר לבטל את כל הכנסת.

יהודה גליק: יש שרת משפטים, יש את השר לוין, אולי שר האוצר, יושב ראש ועדת כספים וזהו.

יהודה גליק: הם מחליטים.

יהודה גליק: הם מחליטים מה לחוקק, איך לחוקק.

יהודה גליק: הכל בלי שקיפות, אפס שקיפות.

יהודה גליק: מבחינתי אתמול זה פשוט היה סכין בגב, כי היינו בדרך למהפכה.

יהודה גליק: סוף סוף.

יהודה גליק: אנחנו גם ככה בפיגור כל כך אחרי כל העולם.

יהודה גליק: חתמנו על איזו אמנה, וכל אחד שומע – הוא לא רוצה את החוק הזה בגלל סיבה הזאת, הוא לא רוצה את החוק בגלל סיבה הזאת, הוא לא רוצה את החוק הזה בגלל סיבה אחת.

יהודה גליק: שום דבר, לא מיסים, לא איסור פרסום, לא גיל, כלום לא מטופל, כי כל אחד בבסטה האישית שלו וכל המדינה יכולה להתקדם.

יהודה גליק: אנחנו מדברים היום על נושא שהוא האישיו הכי משמעותי.

יהודה גליק: אני המאמין הכי גדול ברפואה מונעת.

יהודה גליק: זאת הרפואה הכי חשובה, כי אחר כך הרבה יותר קשה לרפא בן אדם שנלכד במלכודת הזאת.

יהודה גליק: הרבה יותר קשה לחלץ אותו.

יהודה גליק: לכן אחד הדברים הכי מזעזעים שהיה בדו"ח משרד הבריאות האחרון, זה שגיל תחילת העישון ירד לגיל 13.

יהודה גליק: אחד הכלים הכי משמעותיים שב280 מחוזות, ב-20 מדינות שונות בארצות הברית ניסו אותו והוא הוכיח את עצמו.

יהודה גליק: איפה שחוקקו את זה, ירידה ב-50% בעישון בבני נוער.

יהודה גליק: צריך להבין שירידה ב-50% בעישון בבני נוער, זה אומר שאותם 50%, סיכוי גדול שלא ייכנסו לעולם לעישון.

יהודה גליק: מי שלא התחיל לעשן לפני גיל 21, רוב הסיכויים – 71% מהמעשנים התחילו בגיל הזה.

יהודה גליק: מי שלא התחיל עד גיל 21, סיכוי גדול שלעולם לא יתחיל.

יהודה גליק: לכן החוק הזה, שהוא אומר שאנחנו אוסרים מכירה של טבק למי שלא מלאו לו 21, הרעיון שעומד בבסיסו אומר דבר מאוד פשוט: ילד בן 15 רוצה סיגריה, הוא מבקש מהחבר שלו, בשישית או בשמינית, אין בעיה לבקש ממנו.

יהודה גליק: אבל מי שרוצה בגיל 15, יהיה לו קשה יותר למצוא בן אדם בן 21.

יהודה גליק: התומך הכי נלהב של החוק הזה, זה הצבא.

יהודה גליק: הצבא אומר לנו, חייל שמעשן, ערכו 30% פחות.

יהודה גליק: יותר ימי תחלואה, כושר גופני פחות.

יהודה גליק: המתנגדים לחוק באים ואומרים לנו: אוי ואבוי, איך ניתן, איך יכול להיות שנפגע בחייל.

יהודה גליק: אבל הרמטכ"ל אומר לנו שזה מה שפוגע בחייל, זה שמאפשרים לחיילים לקנות.

יהודה גליק: לכן הרמטכ"ל, שאין לו מאחוריו מפלגה פוליטית, יכול לקבל החלטות.

יהודה גליק: הוא קיבל החלטה לנקות את צה"ל מהעישון, ואנחנו פה עדיין תקועים בחוק הזה שכבר הגיע 6 פעמים לאותה וועדת סריסים לחקיקה, שמסרסת את הכנסת, והיא לא מוכנה לקבל החלטה.

יהודה גליק: אתמול משהו חדש.

יהודה גליק: הוחלט להעביר את זה לממשלה.

יהודה גליק: אני לא מבין את הדבר הזה.

יהודה גליק: אני חושב שיש לנו פה מלכודת קטלנית שקוטלת אנשים.

יהודה גליק: כל שעה בישראל מת אדם בגלל עישון.

יהודה גליק: רק להשוות, בממוצע, וזה נורא ואיום, כל יום נהרג אדם בתאונת דרכים.

יהודה גליק: זה היום וצריך לצמצם את זה.

יהודה גליק: אז בוודאי, אם כל שעה אדם מת, אנחנו חייבים לעשות מה שצריך לעשות.

יהודה גליק: אני חושב שצריך לעשות גם את המיסוי לטבק לגלגול.

יהודה גליק: היום אני אמור להיפגש עם שר האוצר.

יהודה גליק: אני יודע שהוא לא ייכנע עד שהעתירה של שירה, וצריך להזכיר אותה, שבאמת המיזם למיגור העישון הגיש עתירה לבג"ץ.

יהודה גליק: אני מקווה שכמו עם האייקוס העתירה כפתה עליו, אז גם בעניין הזה.

יהודה גליק: אנחנו מוכרחים לעשות הכל, כל מה שרק אפשר, למנוע מילדים להיכנס למערבולת הנוראית הזאת.

יהודה גליק: כמו שאומרת תמר כל הזמן, אם מישהו היה בא היום ומציע את המוצר ש-50% מתים ממנו, אף אחד לא היה מצליח להחדיר דבר כזה.

יהודה גליק: אנחנו חייבים לדאוג שילד שנולד היום או ילד שנולד מ-2010, לעולם לא ידע שיש דבר כזה, שיש אופציה כזאת של עישון.

יהודה גליק: זה היעד הלאומי שלנו כרגע.

יהודה גליק: הוא לא ייתן לנו בפריימריז הקרובים, כי הילדים שנולדו ב-2010 עוד לא מצביעים, אבל הוא עומד – אני הבוקר נחתי מפולין, ונסעתי להר הבית.

יהודה גליק: אני עובד מול הקדוש ברוך הוא ומול עם ישראל, ואני מחויב לשניהם באותה מידה, להיות משועבד לטובת המציאות הזאת שאנחנו עובדים אצלנו, ואנחנו עובדים למען העם ולא למען בחירות או פריימריז.

תמר זנדברג: תודה, חבר הכנסת יהודה גליק.

תמר זנדברג: דברים בהחלט נוקבים.

תמר זנדברג: חבר הכנסת מיקי רוזנטל.

מיקי רוזנטל: תודה רבה לך תמר, היושבת ראש.

מיקי רוזנטל: אני מודה לשניכם שאתם עומדים באמת בחזית המאבק הזה, החשוב מאוד.

מיקי רוזנטל: אני רוצה לומר ולא לחזור על שום דבר שנאמר עד כאן, אבל אני רוצה לומר שלושה דברים.

מיקי רוזנטל: אחד, מול הטענה הליברלית של כל מיני ליברלים שאומרים לתת לאנשים לעשות מה שהם רוצים, אם הייתי מוכר רעל לאנשים, הייתם גם אומרים לתת להם לקחת את הרעל ולמות?

מיקי רוזנטל: סיגריות ועישון זה רעל.

מיקי רוזנטל: תעזבו את זה, זה לא שייך לעולם הטיעונים הליברליים.

מיקי רוזנטל: אנחנו לא צריכים לעזור לאנשים למות.

מיקי רוזנטל: זה הכל.

מיקי רוזנטל: עישון זו דרך למות או לחלות, ואין שום – בכלל, כל הטיעונים האלה המטופשים, לא רלוונטיים לעניין הזה.

מיקי רוזנטל: אם אנשים מתעקשים לעשן הם יוכלו לעשן, אבל לא בכל גיל ולא בכל מצב, ולא בנגישות.

מיקי רוזנטל: אני רוצה באמת לומר על מה שהיה אתמול בוועדת השרים בחקיקה.

מיקי רוזנטל: אני רוצה לומר פה את הדברים הכי ברור שאפשר.

מיקי רוזנטל: ממשלת ישראל חברה עם התאגידים הכי גדולים בעולם נגד הציבור בישראל.

מיקי רוזנטל: במשך שנים אנחנו מנסים בכנסות השונות להעביר ולקדם חקיקה שתצמצם את העישון ואת נזקיו, ותמיד התאגידים הגדולים מוצאים דרך לעצור ולבלום את החקיקה.

מיקי רוזנטל: הפעם הם עשו זאת, בן היתר, כי אנשים של נתניהו, ואני אומר את זה באחריות, נשכרו לעבוד בתאגידים הללו.

מיקי רוזנטל: יש שמות, יש להם פנים, חלקם חברי מפלגה וחלקם עבדו בשירות נתניהו ועכשיו נשכרו על ידי התאגידים הגדולים כדי לבלום את החוק.

מיקי רוזנטל: זה לא יעזור להם בסוף.

מיקי רוזנטל: אני מאמין שאנחנו נעביר את החוק, כי אנחנו פשוט צודקים.

מיקי רוזנטל: העיכוב הזה ששרת המשפטים שלטעמי היא שרת המשחיתים נתנה לו יד אתמול, ויריב לוין נתן לו יד אתמול בחסות ראש הממשלה, לא יעבור.

מיקי רוזנטל: לא יעזור להם, כי בסופו של דבר הציבור צריך לדעת שפה הכסף הגדול חבר – זה הכי הון שלטון שאני מכיר, ואני עוסק בנושא הזה הרבה מאוד שנים.

מיקי רוזנטל: ממשלת ישראל חברה לתאגידים הגדולים בעולם נגד הציבור הישראלי.

מיקי רוזנטל: זו קשירת קשר.

מיקי רוזנטל: התוצאה של קשירת הקשר הזה זה עוד ועוד מאות ואלפי הרוגים כל שנה כתוצאה מנזקי העישון.

מיקי רוזנטל: אם זה היה חלילה אויבי ישראל, היו מעמידים אותם על בגידה.

מיקי רוזנטל: אז אני אומר לכם שממשלת ישראל, בעניין הזה, בוגדת בציבור.

מיקי רוזנטל: חד וחלק.

מיקי רוזנטל: אני בדרך כלל לא אוהב להשתמש במילה הזאת.

מיקי רוזנטל: תודה רבה.

תמר זנדברג: תודה.

תמר זנדברג: חבר הכנסת יהודה גליק, אתה רוצה עוד שתי מילים?

יהודה גליק: אני רוצה רק לשתף באיזו חוויה אחת שהייתה לי שבוע שעבר.

יהודה גליק: שבוע שעבר הלכתי לנחם אבלים אצל אדם שהיה מנכ"ל דובק, שנפטר מסרטן ריאות.

יהודה גליק: כאב לי מאוד, הוא דמות מוכרת בציבור, מאוד מפורסם.

יהודה גליק: זה פשוט עשה לי רע.

יהודה גליק: אני רוצה לומר בנושא של וועדת השרים, אני חושב שזה לא רק אשמה של משרד המשפטים, זה גם אשמה של הכנסת.

יהודה גליק: איפה יושב ראש הכנסת?

יהודה גליק: איך הוא מאפשר ככה לזלזל בכנסת?

יהודה גליק: יש פה כנסת, הגיע הזמן שיושב ראש הכנסת ימחא על הדבר הזה.

יהודה גליק: אני לא יודע, הנוהג הזה שכל חוק צריך להגיע עוד פעם ועוד פעם לוועדה, גם אחרי קריאה ראשונה, קריאה שנייה וקריאה שלישית, כל פעם לבוא לוועדה הנכבדה ולבקש את טובתם, זה נורא.

יהודה גליק: לגבי החוק הזה של טבק 21, אני בהחלט אשמח שנשמע פה את האנשים שמעורבים בעניין הזה.

יהודה גליק: אני יודע שגם עמוס וגם מארק מאוד פעילים בנושא, מאוד מנסים לקדם אותו ואולי באמת יוכלו להוסיף לנו עוד מהעניין הזה.

יהודה גליק: שוב, אני רוצה להוריד מסדר היום את הנושא של החיילים, כי באמת הרמטכ"ל הוא זה שאומר: צה"ל נקי מעישון.

יהודה גליק: הטענה שאיך אנחנו יכולים לתת טנק לחייל ולא יכולים לתת לו סיגריה, אז אלף, גם כשנותנים לו נשק, יש לנשק נצרה ויש כללים מתי להשתמש בו.

יהודה גליק: אנחנו לא נותנים לו אקדח, לא נותנים לאף חייל רובה שיכול לראות בעצמו.

יהודה גליק: אנחנו לא סומכים עליו שהוא לא יירה בעצמו.

יהודה גליק: ההשוואה הזאת היא פשוט מאוד מקוממת.

יהודה גליק: אנחנו נותנים לחייל כלי ומזהירים אותו, מאמנים אותו ומלמדים אותו איך להשתמש בו.

יהודה גליק: אנחנו לא מאפשרים – מה שאמר פה מיקי על הטענה הליברלית, אמרה פעם תמר בכנס שהייתי ומאוד נהניתי.

יהודה גליק: באים אנשים שכובשים את האנשים ששוללים מהם את החירות, והם אומרים: תנו להם חירות לשלול להם את החירות.

יהודה גליק: הרי כל הבעיה עם הסיגריה היא לא הסיגריה, אלא ההתמכרות אליה שהיא כל כך בלתי אפשרית.

יהודה גליק: זה הדבר שאנחנו רוצים למנוע גם מהחייל וגם מהנער.

יהודה גליק: אנחנו לא רוצים שהוא ייכנס לתוך מקום שהוא לא יכול לצאת ממנו.

יהודה גליק: 70% מהמעשנים רוצים להפסיק לעשן, והם לא מצליחים.

יהודה גליק: זה קשה.

יהודה גליק: אני אומר, גיבורים אלה שמצליחים להפסיק.

יהודה גליק: אני באמת מסיר את הכובע בפניהם, כי זה קשה, הרבה יותר קשה מ-25 ימים לא לאכול, תאמינו לי.

תמר זנדברג: תודה רבה, חבר הכנסת גליק.

תמר זנדברג: בואו נפתח את הדיון לכלל הדוברים, ואז נשמע את צה"ל בסוף.

תמר זנדברג: דוקטור אביטל פאטו, האגודה למלחמה בסרטן.

תמר זנדברג: את תפתחי, אחרייך עמוס האוזנר, שירה כסלו ודוקטור מארק לוריא.

תמר זנדברג: אם יש כאלה שרוצים להירשם, זה הזמן.

תמר זנדברג: אחרי זה נציגי צה"ל.

תמר זנדברג: בבקשה.

אביטל פאטו: תודה רבה.

אביטל פאטו: קודם כל, אני רוצה להגיד תודה על קיום הדיון הזה.

אביטל פאטו: אני שמחה שיהודה גליק הפסיק את שביתת הרעב שלו.

אביטל פאטו: אנחנו צריכים אותך חזק ואיתן.

אביטל פאטו: לגבי הגבלת מוצרי טבק לבני 21 ומעלה.

אביטל פאטו: אנחנו יודעים, קודם כל, שניקוטין הוא חומר ממכר.

אביטל פאטו: ההשפעה שלו על המוח של המתבגר היא מעבר להתמכרות שלו.

אביטל פאטו: אנחנו יודעים שניקוטין משפיע על המוח של מתבגרים וצעירים, הוא יכול להביא להפרעות קשב ולמידה, אימפולסיביות, הפרעות במצבי רוח.

אביטל פאטו: אנחנו יודעים שהמוח ממשיך להתפתח עד גילאי ה-20 המוקדמות.

אביטל פאטו: זאת אומרת, אנחנו לא מדברים רק על נערים ונערות, אנחנו מדברים גם על צעירים.

אביטל פאטו: אנחנו יודעים מנתוני דו"ח משרד הבריאות לגבי העישון בישראל, שמדינת ישראל נמצאת בסטגנציה בנושא העישון בישראל.

אביטל פאטו: אנחנו עומדים על כ-20% מעשנים כבר מספר שנים.

אביטל פאטו: אחוז המעשנים במדינת ישראל למעשה לא יורד.

אביטל פאטו: אנחנו תקועים.

אביטל פאטו: כדי להפחית את מספר המעשנים, אנחנו חייבים לנקוט באסטרטגיות שהוכחו כיעילות בעולם.

אביטל פאטו: אז דיברנו כבר על הנושא של המיסוי, דיברנו על חוק איסור פרסום ושיווק, אמרנו איפה זה תקוע.

אביטל פאטו: אנחנו מדברים על נושא של המרחב הציבורי, ולהפוך את המרחב הציבורי לנקי מעישון.

אביטל פאטו: אנחנו יודעים גם שיש את גיל ה – להעלות את גיל המינימום מ-18 ל-21.

אביטל פאטו: אני רוצה לספר על מחקר שהתפרסם בnew England journal of medicine, שמדבר על פרבר של בוסטון, בעיר נידהם, שהייתה העיר הראשונה בארצות הברית שאימצה את חוק הגדלת המינימום ל-21.

אביטל פאטו: לפני יישום החוק, שיעור העישון בקרב תלמידי תיכון בעיר היה כ-13%, לעומת כ-15% בערים השכנות.

אביטל פאטו: חמש שנים לאחר יישום החוק, ירד שיעור המעשנים בנידהם בכמעט מחצית, ל-6.7%, בעוד שהשיעור ביישובים הסמוכים ירד ל-12.4%.

אביטל פאטו: זאת אומרת שאנחנו יודעים שבנוסף לכל שאר הדברים שדיברנו עליהם קודם, שכתובים באמנה הבינלאומית שישראל חתומה עליה, גם הנושא של הגדלת גיל המכירה מ-18 ל-21, יכולה להיות פה השפעה ישירה על שיעור המעשנים, בעיקר בקרב הצעירים.

אביטל פאטו: הנקודה האחרונה שאני רוצה להגיד, וזה מחזק את מה שחבר הכנסת גליק אמר קודם.

אביטל פאטו: אנחנו יודעים שירידה ממחקרים בנושא, אנחנו יודעים שהירידה היחסית הגדולה ביותר בשימוש בטבק, תתרחש דווקא בקרב מתבגרים בגילאי 15-17 שנים, ולא רק מגילאי 18-21.

אביטל פאטו: אז אנחנו יודעים שכמו שכולם יודעים, להיגמל מעישון זה מאוד קשה ולא משנה באיזו שיטה נוקטים.

אביטל פאטו: לכן הדרך הטובה ביותר להגביל את שיעורי העישון, היא להפחית את שיעורי המתמכרים מלכתחילה.

אביטל פאטו: להפחית את שיעורי הצעירים שנכנסים למעגל הממכר והממית הזה.

אביטל פאטו: העלאת הגיל ל-21, בהחלט יכולה לתמוך במהלך הזה.

תמר זנדברג: תודה רבה.

תמר זנדברג: עמוס האוזנר.

עמוס האוזנר: תודה רבה.

עמוס האוזנר: הקשבתי בקשב רב למה שאמרה יושבת הראש ושני חברי הכנסת, ואני רוצה להמשיך את הקו תוך צירוף המסקנות של דו"ח מבקר המדינה בנושא של העישון, שראוי שנזכיר גם אותן.

עמוס האוזנר: המסקנות חמורות.

עמוס האוזנר: לא נעשה כמעט כלום בתחום הזה על ידי הרשות המבצעת, ולכן נכנסת לתמונה הכנסת, במסגרת תפקידה לפקח וליישר את פעולתה של הרשות המבצעת.

עמוס האוזנר: חברי הכנסת ניסו הרבה מכשירים, הייתי אומר כמעט את כולם.

עמוס האוזנר: ניסו פה שאילתות.

עמוס האוזנר: חבר הכנסת גליק פנה לשר האוצר בשאילתה, מה עם טבק לגלגול.

עמוס האוזנר: קיבל תשובה: אתה צודק לגמרי, צריך להעלות את המס.

עמוס האוזנר: התוצאה הסופית – יושבת הראש ניסתה את המכשיר של הזמנת אנשים, פקידי ממשלה בכירים.

עמוס האוזנר: היה מנכ"ל האוצר ויהיה עוד פעם מחר.

עמוס האוזנר: תוצאות, אני לא אדבר על התוצאות.

עמוס האוזנר: ניסו מכשירים של הצעות לסדר היום.

עמוס האוזנר: חברת הכנסת יעל גרמן יזמה הצעה בנושא של שימוש בכספי המיסים לצרכי מניעת עישון.

עמוס האוזנר: לא מושקע בתחום הזה גרוש.

עמוס האוזנר: מדינת ישראל לא משקיעה כלום.

עמוס האוזנר: אז הצעות חוק, המכשיר הפרלמנטרי הבסיסי.

עמוס האוזנר: זה מה שקרה אתמול.

עמוס האוזנר: היו גם הצעות חוק אחרות, כולל הנושא שאנחנו מדברים היום של העלאת הגיל ל-21.

עמוס האוזנר: בקיצור, חברי הכנסת מיצו כמעט את כל המכשירים הפרלמנטריים שעומדים לרשותם.

עמוס האוזנר: מה נשאר?

עמוס האוזנר: אתם יודעים מה נשאר.

עמוס האוזנר: מה שנשאר זה הצעת אי אמון.

עמוס האוזנר: הנושא של העישון ראוי מאין כמותו לשמש בסיס להצעת אי אמון בממשלה.

עמוס האוזנר: ממשלה שלא מקיימת את חובותיה הבסיסיות כלפי האזרחים, ראויה לקבל הצעת אי אמון מצד האופוזיציה.

עמוס האוזנר: אני לא חי במדבר, אני יודע שלא קל גם לארגן את האופוזיציה ביחד, אני יודע שגם הנושא הזה איננו פשוט, אבל לדעתי זה מה שמתבקש כעת.

עמוס האוזנר: סביב כל הנושא הזה, אחרי שכבר מוצו כל המכשירים הפרלמנטריים, זה הדבר שאני הייתי מבקש לחשוב עליו.

עמוס האוזנר: זה נושא שראוי למחשבה.

עמוס האוזנר: אין כמו נושא העישון ראוי לנושא של אי אמון.

עמוס האוזנר: זה לא יביא לאף אחד קולות בבחירות, אבל זה כן יביא אולי לתיקון המצב ולהעלאת הנושא למקום חשוב מאוד בסדר היום הציבורי.

עמוס האוזנר: תודה רבה.

תמר זנדברג: תודה רבה.

תמר זנדברג: שירה כסלו, המיזם למיגור העישון.

שירה כסלו: בוקר טוב.

שירה כסלו: אחד, אני ממש רוצה להודות לך על הדיון היום, ולחבר הכנסת רוזנטל על זה שפתחתם בכלל במה שקורה עם הצעת החוק של איסור הפרסום.

שירה כסלו: אנחנו כרגע בדיעבד, אבל יש לנו עוד הזדמנות אחת קטנה, וזו הישיבה בשבוע הבא של וועדת השרים לחקיקה, אחרונה חביבה.

שירה כסלו: אם משרד הבריאות באמת מאמין בחוק הזה כמו שהוא הבטיח גם לחבר הכנסת גליק וגם לחבר הכנסת כבל, את כל ההערות שיש אפשר לטפל בהן כדי שהן יעלו שבוע הבא לוועדת שרים לחקיקה.

יהודה גליק: יש וועדת שרים לחקיקה שבוע הבא?

שירה כסלו: יש וועדת שרים ביום ראשון.

מיקי רוזנטל: אבל הם לא יספיקו לשמוע את הטענות.

שירה כסלו: הם לא צריכים לשמוע את הטענות.

מיקי רוזנטל: אני מדבר על תרגילי ההתמקחות.

מיקי רוזנטל: ההתחמקות הרי היא לא עניינית.

מיקי רוזנטל: הם מורחים את זה לא בגלל ענף הקולנוע, הם עובדים אצל התאגידים.

יהודה גליק: אותו משרד עורכי דין של ענף הקולנוע לכאורה, הוא אותו משרד עורכי דין שמייצג את הג'ול.

יהודה גליק: התרגיל הזה שהם עשו, הוא פשוט תרגיל מספר 28 ב - - -

שירה כסלו: אני לא רוצה לקחת את הזמן של הוועדה, אבל אפשר למנות את כל מי שירוויח מהתרגיל אתמול.

שירה כסלו: יש מפסיד אחד, אזרחי מדינת ישראל.

שירה כסלו: חד וחלק, כל השאר הרוויחו.

שירה כסלו: לענייננו לחוק 21.

שירה כסלו: יש לנו כ-10% בני נוער מעשנים עד גיל 18, תלוי באיזה מחקר מסתכלים.

שירה כסלו: כשאנחנו מגיעים לתקופת הצבא, אנחנו מדברים על למעלה מ-30%.

שירה כסלו: צריך לקחת בחשבון שחלק מהעלייה הזאת היא בדיוק בגלל שמותר להם לרכוש, אחרי שלפני זה אסור היה להם לרכוש.

שירה כסלו: צריך לקחת בחשבון, בדיוק כפי שאמרה - - -

יהודה גליק: אני לא מאמין גדול במספר הזה של 10%.

יהודה גליק: אני לא מאמין שכל בני הנוער שמעשנים מדווחים לכולם שהם מעשנים.

קריאה: אתה מסכים שיש עלייה?

יהודה גליק: זה שיש עלייה זה בטוח.

שירה כסלו: הקפיצה הגדולה היא מ-10%-12%-18%, תלוי באיזה סקר מסתכלים, אל כיוון הצבא שם עולה ל-30%.

שירה כסלו: חלק מזה זה בדיוק בגלל שמותר לרכוש את זה.

שירה כסלו: אני לא רוצה לדבר בכלל על איך הגענו לנתון של בין 10%-18% כשאסור לרכוש, כן?

שירה כסלו: זה הזוי.

שירה כסלו: אבל כרגע אנחנו מדברים על חוק 21.

שירה כסלו: אמרה דוקטור אביטל פאטו בן ארי, בצדק, כן?

שירה כסלו: המוח שלנו, בתור מתבגרים, פגיע להתמכרות הזאת.

שירה כסלו: מה שקורה זה שבדיוק בקבוצת הגיל הזאת אנחנו עוברים מההתנסות אל ההתמכרות.

שירה כסלו: עד גיל 21.

שירה כסלו: לכן המהלך שצה"ל עשה הוא כל כך נכון, אבל האזרחות חייבת להשלים ביחד, כי אחרת מה קורה?

שירה כסלו: בצה"ל יהיה אסור, אבל הם ייצאו לחופשות וירכשו.

שירה כסלו: כל מה שצריך לעשות זה פשוט להעלות את הגיל ל-21, והמיזם למיגור העישון לגמרי תומך בהצעת החוק הזאת.

תמר זנדברג: תודה רבה.

תמר זנדברג: דוקטור מארק לוריא.

מארק לוריא: טוב, קודם כל מדובר על מכירת סיגריות, מכירת טבק ולא על עישון או החזקת טבק.

מארק לוריא: אני חושב שהרבה אנשים מתמכרים לזה, וכמה אנשים הזכירו את הנתון הזה שרואים בכל העולם ש-90% מהאנשים מתחילים עד גיל 21, ורק מעטים מתחילים לאחר מכן.

מארק לוריא: אז רציתי גם להתייחס לנושא של הצבא, לאור מה שהיה בארצות הברית.

מארק לוריא: בהוואי וגם בקליפורניה, בכל מדינה אסרו עד 21, אבל הייתה גם התנגדות בשתי המדינות האלה בצבא, בגלל אותן סיבות שאיילת שקד מזכירה כל הזמן.

מארק לוריא: אז מה שעשו, החריגו את בסיסי הצבא האמריקאי באותן מדינות, שמותר לקנות סיגריות בבסיסים צבאיים.

מארק לוריא: מה קרה?

מארק לוריא: צבא ארצות הברית החליט, בגלל המגבלה של 21 באותן מדינות, שגם לחיילי צבא ארצות הברית באותן מדינות אסור לקנות עד גיל 21.

מארק לוריא: זאת אומרת, הם קיבלו את מה שעולה באותה מדינה, וזה עובד.

מארק לוריא: אתם רואים באותן מדינות גם בצבא האמריקאי ירידה משמעותית בעישון.

מארק לוריא: בארצות הברית יש עוד שלוש מדינות, אורגון – וג'רזי, שקיבלו את זה.

מארק לוריא: כנראה שמסצ'וסטס ואילינוי הולכים לקבל את זה ממש השבוע.

מארק לוריא: זה כבר עבר את בית הנבחרים והסנאט בשתי מדינות, מחכים לחתימה של המושל באותן מדינות.

מארק לוריא: יש הרבה ערים שגם עשו את זה, אבל זה עבר כבר למדינות שם.

מארק לוריא: רציתי להתייחס קצת למה שדיברתי פה לפני כמה שבועות, לגבי הנושא של העברת האיסור מכירה לקטינים מעבירה פלילית לעבירה מנהלית.

מארק לוריא: כמו שהזכרתי אז, הייתה לנו לפני שבועיים פגישה עם רבקה שפר, גם שירה ו – גם השתתפו.

מארק לוריא: פגישה מאוד חיובית.

מארק לוריא: אנחנו מחכים כמה שבועות עד שנראה תוצאות.

מארק לוריא: הנושא זה גם חשוב כמובן לטבק 21, כי אחת מהטענות של איילת שקד זה שהיום גם אין אכיפה על גיל 18.

מארק לוריא: כמובן שברגע שעבירה מנהלית עד גיל 18, אוטומטית ברגע שהחוק יעבור זה גם יעבור ל-21.

מארק לוריא: אני חושב שזו הדרך לפתור את זה ולא דרך עבירה פלילית.

מארק לוריא: אני חושב שדבר אחרון, בנושא יותר פוליטי בגלל שוועדת השרים החליטה השבוע, למי שלא הבין את מה שיהודה אמר, זו הייתה החלטה של וועדת השרים אתמול, להעביר את החוק לממשלה.

מארק לוריא: זה צעד מאוד נדיר.

מארק לוריא: דיברתי עם אנשים שעובדים במשרדי ממשלה, זאת אומרת, הם לא זוכרים שהיה מקרה כזה.

מארק לוריא: היו מקרים שהצעות חוק עברו את וועדת השרים ובסוף היה ערר וזה הגיע לממשלה, אבל המקרה הזה - - -

יהודה גליק: גם היום זה לא יגיע.

יהודה גליק: זה שהעבירו את זה לממשלה, זה לא אומר שזה יגיע.

מארק לוריא: לא, אבל יש בן אדם אחד, כמו שהיום יש בן אדם אחד שיכול להחליט על טבק לגלגול, יש בן אדם אחד שמחליט מה בסדר יום של ישיבות ממשלה, וזה ראש הממשלה בנימין נתניהו.

מארק לוריא: אני חושב שהוועדה הזאת צריכה לקרוא לביבי להעביר את זה לממשלה, לעשות את ההחלטה ולהעביר את זה לכנסת לעשות את העבודה.

תמר זנדברג: תודה.

תמר זנדברג: בבקשה, צה"ל.

תמר זנדברג: שם ותפקיד לפרוטוקול בבקשה.

אווה אברמוביץ': אני דוקטור אווה אברמוביץ', אני ראש ענף בריאות הצבא בחיל הרפואה.

אווה אברמוביץ': אני אענה על השאלה שנשאלנו לקראת הוועדה.

אווה אברמוביץ': כפי שאתם מכירים, כפי שהציג יפה חבר הכנסת גליק, צה"ל נמצא בתהליך למיגור העישון בהתאם לחזונו של הרמטכ"ל ועמדתו של הרמטכ"ל לצה"ל ללא עישון.

אווה אברמוביץ': החלק הראשון של ההתערבות הזאת היה להגביל את מכירת הסיגריות ביחידות צה"ל, בינתיים ביחידות פתוחות ואחר כך אנחנו נכנסים לבסיסי הכשרה ונמשיך עוד הלאה.

אווה אברמוביץ': החוק הזה, במידה וימומש, הוא ייתן לנו רוח גבית ויסייע לנו גם בתוך צה"ל וגם לקבל פחות מעשנים.

אווה אברמוביץ': הוצגו כאן כל מיני מספרים, אבל אני חייבת לומר שרוב המעשנים, רוב מי שמשתחרר מצה"ל כמעשן, הגיע לצה"ל כמעשן.

אווה אברמוביץ': כלומר, אנחנו מוסיפים נדבך משמעותי, כן?

אווה אברמוביץ': אבל בסופו של דבר מגיעים אלינו מעשנים, רובם.

תמר זנדברג: איזה נדבך אתם מוסיפים?

תמר זנדברג: אתם יודעים?

אווה אברמוביץ': בשנים האחרונות בסדר גודל של 26%-30% מגיעים לצבא מעשנים, אנחנו מוסיפים עוד כ-10%.

תמר זנדברג: 26%-30% ממה?

אווה אברמוביץ': מהמתגייסים.

תמר זנדברג: 26%-30% מהמתגייסים מעשנים ביום הגיוס?

אווה אברמוביץ': הגברים מתגייסים כשהם מעשנים.

אווה אברמוביץ': המכנה שונה ממה שאת הצעת, ולכן המספרים שונים כי זה מייצג רק את המתגייסים.

אווה אברמוביץ': אלה המספרים, ולכן אנחנו - - -

תמר זנדברג: ואתם מוסיפים, לפי הנתונים שלכם, עוד כ-10%?

אווה אברמוביץ': סדר גודל של 10%, כן.

תמר זנדברג: כלומר, משתחררים כ-36%-40%, תלוי בשנה.

תמר זנדברג: כלומר, מבחינתכם, בעצם מה שאת אומרת שאתם תומכים בהצעת החוק, כי מבחינת

תמר זנדברג: כם זה מכשיר לכך שפחות מתגייסים יגיעו כמעשנים.

אווה אברמוביץ': גם, וגם בתוך צה"ל כמובן.

אווה אברמוביץ': זה יסייע לנו.

תמר זנדברג: חבר הכנסת יהודה גליק, תקן אותי אם אני טועה, אני זוכרת את אותו ליל התקציב שהתייעצנו גם בינינו, והיה חשש לממשלה בהצעת החוק הזו, בעיקר, אם אני לא טועה, בגלל הנושא של החיילים.

יהודה גליק: החיילים, זה מה שהם טענו.

תמר זנדברג: אתם שומעים את הקולות האלה?

אווה אברמוביץ': אני חייבת לומר שגם נשאלתי בראיון לא מזמן האם אנחנו שומעים איזשהם קולות מהחיילים, אבל אני חייבת לומר שעד היום אפילו קבילה אחת לא הייתה בעניין הזה.

אווה אברמוביץ': אף אחד לא - - -

יהודה גליק: מה השלב הבא חוץ מאיסור המכירה אצלכם?

אווה אברמוביץ': אז יש לנו הרבה מאוד נדבכים לתכנית הזאת.

אווה אברמוביץ': איסור המכירה זה אחד.

אווה אברמוביץ': אנחנו מתמקדים מאוד בתכניות גמילה מעישון, בחקיקה - - -

יהודה גליק: יש בתוך הצבא תכניות גמילה?

אווה אברמוביץ': בוודאי, חד משמעית.

אווה אברמוביץ': יכול לספר פה חיים גבע שהוא חלק.

אווה אברמוביץ': אנחנו עובדים על חקיקה שתעזור שיהיה סעיף בדין המשמעתי על עישון מחוץ לפינת עישון, כדי באמת להוריד את העישון הפסיבי.

אווה אברמוביץ': יש לנו הרבה מאוד נדבכים לתכנית הזאת.

תמר זנדברג: מבחינת הצעדים בתכנית שהוצגה פה, שבעצם הקרפ"ר יצא איתה לדרך, כרגע מה קיים בבסיסים פתוחים, סגורים?

אווה אברמוביץ': כרגע בבסיסים הפתוחים יש איסור מכירה.

אווה אברמוביץ': אין בשק"ם.

אווה אברמוביץ': בפברואר הצטרפה גם קריית ההדרכה לתכנית, וגם בקריית ההדרכה זה בסיס סגור של הכשרות.

אווה אברמוביץ': אין מכירת סיגריות בכלל.

אווה אברמוביץ': גם שם לא שמענו קול צעקה בכלל.

תמר זנדברג: בכלל לא?

אווה אברמוביץ': לא.

אווה אברמוביץ': אני חושבת שיש הבנה שזה לגיטימי, שזה תהליך לגיטימי.

תמר זנדברג: מה התכנית להמשך?

אווה אברמוביץ': התכנית להמשך היא להגיע לבסיסים סגורים שהם יותר – מעוד יחידות הכשרה לבסוף לגדודים ויחידות.

תמר זנדברג: ושם אתם שומעים איזשהם חששות?

אווה אברמוביץ': לא.

אווה אברמוביץ': אני חייבת לומר שלא מגיעות אלינו.

אווה אברמוביץ': יש אפילו מפקדי יחידות שכבר פונים אלינו ומבקשים: תסגרו לנו כבר את המכירה.

דוד פפו: כי אסרתם על מכירה, לא אסרתם על עישון.

דוד פפו: הם מצטיידים בהתאם כשהם חוזרים הביתה.

תמר זנדברג: בסדר, אנחנו לא אוסרים - - -

דוד פפו: תאסרו את העישון, זה תכלס.

חיים גבע: מגבילים את העישון למקומות מסוימים בבסיס.

חיים גבע: זה מתלווה לאכיפה משמעותית, כי תהיה עבירה ספציפית על עישון בבסיס במקום אסור, ואת זה יהיה ניתן גם לאכוף ולעקוב, ולקבל נתונים כמה עבירות כאלה היו.

חיים גבע: היום זו עבירה כללית של אי מילוי פקודת מטכ"ל, ופה תהיה עבירה ספציפית שתאפשר מעקב ואכיפה.

תמר זנדברג: חוץ מאיסור המכירה, יש לכם עוד צעדים?

אווה אברמוביץ': אז אמרתי, יש את הנושא של החקיקה הפנים צבאית.

אווה אברמוביץ': פקודת מטכ"ל משתנה ומגדירה.

אווה אברמוביץ': אם היום את לא תמצאי סעיף בדין המשמעתי שעוזר לך להגיש תלונה - - -

תמר זנדברג: זה בעצם עישון מחוץ למקומות המותרים.

אווה אברמוביץ': דבר שני, אנחנו רוצים באותה פקודת מטכ"ל לאסור על מפקדים לעשן ליד החיילים שלהם, כי גם כאן זו דוגמה אישית, כמו שלמורה אסור לעשן ליד תלמידים וכולי.

אווה אברמוביץ': אלו עוד צעדים שאנחנו עושים.

אווה אברמוביץ': כמו שאמרתי, תכניות הגמילה שלנו הן לא רק סדנאות גמילה, אנחנו גם אישרנו טיפולים פרטניים של אחד על אחד, טיפול תרופתי, מה שלא נכנס לסל.

אווה אברמוביץ': יש לנו באמת הרבה צעדים.

תמר זנדברג: כלומר, לסיכום העניין, את בעצם יכולה לדווח לנו שעמדת צה"ל, על דעת הרמטכ"ל, זה תמיכה בהעלאת גיל הגבלת המכירה ל-21, ואתם העברתם את העמדה הזו למשרד הביטחון?

תמר זנדברג: הוא העביר אותה – זאת אומרת, לצורך העניין, אם חבר הכנסת יהודה גליק מביא את זה לוועדת השרים, האם עמדת משרד הביטחון היא ש - - -

אווה אברמוביץ': אנחנו נשלח לכם מסמך כתוב.

תמר זנדברג: זה מאוד חשוב.

תמר זנדברג: עם זה אתה יכול לגשת לוועדת השרים לחקיקה.

תמר זנדברג: אם המשרד האחראי תומך, דרכך סלולה.

תמר זנדברג: טוב, האמת שאם אין עוד אנשים שרוצים, אני חושבת שאפשר לסכם את הישיבה ולומר כך: כאמור, הנושא שאנחנו עוסקים בו כרגע, הוא היה אמור להיות הישג באמת של חבר הכנסת יהודה גליק, ואני חייבת לתת את מלוא הקרדיט והכבוד.

תמר זנדברג: באמת, אתה מוביל את המאבק.

תמר זנדברג: לדעתי, אם אני לא טועה, אתה התוודעת לנושא לראשונה כאן בוועדה, ובאמת אני חייבת לומר שזו דוגמה לחבר כנסת שמגיע לנושא ובאמת לוקח אותו על עצמו, ומראה שאין דלת שיכולה להיות סגורה בפניו - - -

יהודה גליק: עם הסתייגות אחת שגם אבא שלי הרבה שנים דיבר נגד עישון, אבל מי מקשיב לאבא?

יהודה גליק: אבל זה נכון, אני התחלתי לפעול מתוך המידע שנחשפתי אליו בוועדה.

יהודה גליק: לא ידעתי עד כמה הנזקים, עד כמה הוא קטלני, עד כמה חיי אדם.

יהודה גליק: את זה למדתי פה.

תמר זנדברג: גם אני, אגב.

תמר זנדברג: ביום הראשון שהיה יום ללא עישון – גם אני גדלתי, ההורים שלי עישנו ואמרתי את זה פה הרבה פעמים.

תמר זנדברג: גדלתי על הפרסומת הזאת עם התולעים, אבל כשאתה גדל אתה ממשיך הלאה.

תמר זנדברג: גם אני פה התוודעתי לזה, ובאמת האבסורד זועק לשמיים, ומשם, כאמור, אנחנו כבר דרך ארוכה ביחד.

קריאה: כמה זול היה להפיק את התשדיר הזה של התולעים, עלה גרושים.

תמר זנדברג: אז הנה, אתה רואה?

תמר זנדברג: צריך להחזיר אותו.

תמר זנדברג: אז באמת, אני חושבת שעל אחת כמה וכמה לאור באמת האירוע המביש שקרה אתמול, וזה באמת בלשון המעטה, זה באמת פשע.

יהודה גליק: סכין בגב.

יהודה גליק: אני הרגשתי ממש סכין בגב.

יהודה גליק: הרגשתי כשקיבלתי את ההודעה, לא ידעתי – הכל היה סגור מראש, ישבתי, הכל.

יהודה גליק: גם שר הבריאות אמר לי במפורש שאנחנו מביאים את זה לוועדת שרים רק כדי לצאת ידי חובה.

תמר זנדברג: אז לאור זה, שוב, לא שאנחנו כמובן נבקר על המסלול הזה, אבל בהחלט שלפחות לך מבחינת המחויבות הקואליציונית שלך, גם יש לך את מלוא הלגיטימציה להתקדם ולהעביר את החוק הזה.

תמר זנדברג: אנחנו אמנם בסוף המושב, ואין לדעת אם נחזור לכאן בסתיו ומתי.

יהודה גליק: אם הממשלה תאשר את זה, נוכל להתקדם עם זה.

תמר זנדברג: כן.

תמר זנדברג: אז באמת שמחנו לשמוע את העמדה של צה"ל, שאנחנו בהחלט מצפים שתהפוך להיות גם עמדת משרד הביטחון.

תמר זנדברג: על כן הצעת החוק הזו בעידודך ובתמיכת הוועדה, אנחנו מקווים שתצא לפועל ותוכל באמת לחסוך את הדבר החשוב ביותר, והוא הכניסה למעגל העישון.

תמר זנדברג: זה בעצם מה שמעניין אותנו.

תמר זנדברג: המון פעמים גם אפרופו החיילים, אני חייבת לומר שהעלנו טיפה, הגיעו קצת הדים של כן חששות של חיילים.

תמר זנדברג: מן הסתם מדובר בחיילים המעשנים, אלה שכבר מעשנים.

תמר זנדברג: הרעיון של הצעת החוק הזו זה לגרום לכך שאלה שמגיעים לגיוס לצה"ל, כבר פחות מהם יהיו מעשנים, פחות מהם יהיו חשופים, ועל כן זה בסוף הרפואה המונעת.

יהודה גליק: אני מתפלא לא רק שלא הגיעו מהחיילים, גם זה שבמטכ"ל לא הייתה התנגדות בקרב האלופים וזה דבר שהוא בעיניי - - -

תמר זנדברג: אז אנחנו בהחלט מברכים על זה.

תמר זנדברג: באופן כללי, זו הזדמנות לברך ולשבח את כל התהליך שצה"ל עבר, אז תעבירי את זה גם למפקד הישיר שלך שהיה כאן בוועדה, וככה זה מה שהניע את זה.

תמר זנדברג: גם לקרפ"ר וגם לרמטכ"ל בשמנו.

תמר זנדברג: אולי אפילו אנחנו נפנה בשם הוועדה לרמטכ"ל, גם נציין את הקרפ"ר ואת אלוף משנה פרופסור אלון גלסמן וגם סגנית אלוף אווה אברמוביץ'.

תמר זנדברג: אז ברכות לכולכם, אנחנו נרגשים בוועדה, אנחנו נפנה כי באמת אתם עשיתם פה מהלך אדיר, ואנחנו גם מרגישים שותפות כנה בו.

תמר זנדברג: אז כל הכבוד.

תמר זנדברג: גם שוב, התמיכה בהצעת החוק הזו, ברגע שהיא עמדת צה"ל, אני לא רואה שהיא לא תתקדם ולא תמשיך.

תמר זנדברג: אנחנו נמשיך ללוות את המהלך הזה.

תמר זנדברג: אנחנו מחכים למכתב תמיכה מכם, בשביל שחבר הכנסת יהודה גליק יוכל ללכת איתו לממשלה ולעמת אותה מול ההתחייבויות שלה.

תמר זנדברג: אנחנו מצפים שיהיה בכך באמת חסם, הוספת חסם משמעותי לכניסה למעגל המעשנים, לטובת בריאות הציבור וכדי לשמור על חיי אדם.

תמר זנדברג: אני מודה לכולם, הישיבה נעולה.